वीरेशवर कोई इक मैंट तक्करा टिप्प लाइयै नीलिमा गी दिखदा रेहा। नीलिमा नै बी अक्ख नीं झपकि। मैं ए सब बैठे दा दिक्खा दा हा, इकदम चुप्प ते सुन्न, जे तां दिक्खेआ वीरेशवर अपने मूंहा गी दौंने हत्थें कन्नै खट्‌टियै रोंदा-रोंदा नीलिमा दी गोदा च डिग्गी पेआ ऐ। डुसका करदा ऐ, जे आंटी तुसैं ठीक कीता ऐ। बाबू जी नैं ते मिगी कदैं मारेआ तक्करा नीं। जेह्‌ड़ा पुत्तरी दी गुस्ताखी झल्लै, मारे नेई, ओ आंटी के प्यो होंदा ऐ? आंटी, देवता होई सकदा ऐ, पर के ओ प्यो होई सकदा ऐ? नीलिमा वीरेशवर दे सिरा दे बालें च हत्थ फरेदी रेही, उसी थुबकदी रेही, समझादी रेही जे तूं अपने बाबू जी गी जानना नीं ऐ पुत्तरा। जानी लैगा तां गुस्ताखी नीं होग।